Xavi Castillo comptarà a la seua manera la Bíblia divendres, 13 de novembre, a la Casa Municipal de Cultura
12 de novembre 2020

  

![](/media/kaxco3qy/82c_biblia-xavi-castillo.jpg)  
  

L'actor i humorista Xavi Castillo torna a Sagunt per a explicar-nos a la seua manera la Bíblia amb un dels vells projectes de Pot de Plom. Serà divendres, 13 de novembre, a les 21.30 hores a la Casa Municipal de Cultura del Port de Sagunt. El preu de les entrades és de 7 euros i es poden adquirir a través de [Servientradas​](https://www.servientradas.com/espectaculo/AYUNTAMIENTO_DE_SAGUNTO/6/la-biblia-contada-per-xavi-castillo.html). L'aforament estarà limitat com a mesura de seguretat sanitària davant de la pandèmia i per a accedir al recinte se seguirà un estricte protocol. Esta actuació forma part de la programació trimestral de la Regidoria de Cultura de l'Ajuntament de Sagunt

  

_La Bíblia comptada per Xavi Castillo, (Antic i Nou Testament)_ és un espectacle que va nàixer quan la companyia començava a fer sketches còmics pels teatres i cafés-teatre i sempre acabava amb la mateixa broma referent a contar el llibre sagrat del cristianisme.

  

Van pensar que este era un bon moment, sobretot després de les reflexions que han fet sobre els límits de l'humor, per a recuperar este espectacle. A més, segons afirmen des de la companyia, hi ha moltes coses en l'actualitat que ens han portat als textos bíblics com a declaracions de polítics, i ací entra en joc Vox, conclaves al Vaticà, amb la conclusió del Papa sobre la pederàstia és que la culpa és … de Satanàs!, entre altres assumptes. Amb esta obra, Xavi Castillo continua satiritzant els assumptes més sagrats.

  

Xavi Castillo, natural d'Onda però criat a Alcoi, és el principal integrant de la companyia Pot de Plom, a més de ser el director. És un dels comediants més coneguts i l'exponent més destacable de l'humor valencià, un humor basat en les paraules malsonants, la caricatura i un caràcter dessacralitzador. 

  

Les seues obres es caracteritzen sobretot per ser monòlegs de caràcter còmic en què Castillo acostuma a trencar la quarta paret dirigint-se al públic i fent-lo partícip de l'actuació. A la Comunitat Valenciana, és conegut per la censura patida per algun partit polític, concretament per les seues imitacions de l'expresident de la Diputació de València i exalcalde de Xàtiva, Alfonso Rus, o de l’exalcaldessa de València, Rita Barberá, així com per la seua imitació del papa Joan Pau II.

  

Actualment, a més d'actuacions en teatres, presenta amb la també actriu i humorista Pepa Cases el programa sobre llengua valenciana _Trau la llengua_ en À Punt.

  

  

*   [](http://www.facebook.com/sharer.php?u=https://aytosagunto.es/va/actualitat/xavi-castillo-comptara-a-la-seua-manera-la-biblia-divendres-13-de-novembre-a-la-casa-municipal-de-cultura/ "Facebook")
*   [](http://twitter.com/share?url=https://aytosagunto.es/va/actualitat/xavi-castillo-comptara-a-la-seua-manera-la-biblia-divendres-13-de-novembre-a-la-casa-municipal-de-cultura/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/xavi-castillo-comptara-a-la-seua-manera-la-biblia-divendres-13-de-novembre-a-la-casa-municipal-de-cultura/ "Linked In")
*   [](mailto:?body=https://aytosagunto.es/va/actualitat/xavi-castillo-comptara-a-la-seua-manera-la-biblia-divendres-13-de-novembre-a-la-casa-municipal-de-cultura/)